b'\n_START_ARTICLE_\nRibi\xc5\xa1ka dru\xc5\xbeina Murska Sobota\n_START_PARAGRAPH_\nRibi\xc5\xa1ka dru\xc5\xbeina Murska Sobota je ena izmed \xc5\xa1tiriin\xc5\xa1estdesetih ribi\xc5\xa1kih dru\xc5\xbein v Ribi\xc5\xa1ki zvezi Slovenije, organiziranih po Zakonu o dru\xc5\xa1tvih in delujo\xc4\x8dih po Zakonu o sladkovodnem ribi\xc5\xa1tvu. Kot tudi ostale dru\xc5\xbeine v Sloveniji, je Ribi\xc5\xa1ka dru\xc5\xbeina Murska Sobota nevladno in neprofitno zdru\xc5\xbeenje fizi\xc4\x8dnih oseb, ki ima sklenjeno koncesijsko pogodbo za izvajanje ribi\xc5\xa1kega upravljanja v ribi\xc5\xa1kih okoli\xc5\xa1ih v imenu dr\xc5\xbeave.\n_START_SECTION_\nNastanek\n_START_PARAGRAPH_\nPrvi ob\xc4\x8dni zbor novoustanovljene Ribi\xc5\xa1ke dru\xc5\xbeine Murska Sobota je potekal 10. maja 1959, ko so sprejeli pravila o njenem delovanju. Istega leta je republi\xc5\xa1ki sekretariat za kmetijstvo dru\xc5\xbeini dodelil ribi\xc5\xa1ki okoli\xc5\xa1. Preden je ribi\xc5\xa1ka dru\xc5\xbeina nastala je bilo za vode v prekmurskem obmo\xc4\x8dju sprva zadol\xc5\xbeeno mariborsko ribarsko dru\xc5\xa1tvo, nato pa ribarska zadruga Ljutomer. Leta 1974 so ob Sobo\xc5\xa1kem jezeru zgradili ribi\xc5\xa1ki dom za potrebe zasedanj in drugih dogodkov. Zaradi vse ve\xc4\x8djega \xc5\xa1tevila \xc4\x8dlanov so se aktivirali na vseh podro\xc4\x8djih, predvsem pomembni sta postali varovanje okolja in \xc4\x8duvajska slu\xc5\xbeba.\n_START_SECTION_\nDelovanje\n_START_PARAGRAPH_\nDru\xc5\xbeina deluje z namenom prostovoljnega zdru\xc5\xbeevanja ob\xc4\x8danov, da upravljajo z ribi\xc5\xa1kim okoli\xc5\xa1em, izvajajo ribolovne in ribogojne dejavnosti ter varujejo pore\xc4\x8dja, vodnih in obvodnih sistemov na obmo\xc4\x8dju sobo\xc5\xa1kega okoli\xc5\xa1a. Zaradi bolj\xc5\xa1ega, hitrej\xc5\xa1ega in cenej\xc5\xa1ega upravljanja je dru\xc5\xbeina razdeljena v temeljne enote Murska Sobota, Bakovci, Beltinci in Gori\xc4\x8dko. Predsednik ribi\xc5\xa1ke dru\xc5\xbeine je Ale\xc5\xa1 Horvat, tajnik Sa\xc5\xa1a Matulic, vodja \xc4\x8duvajev pa Simon \xc4\x8ci\xc4\x8dek. Ribi\xc5\xa1ka dru\xc5\xbeina \xc5\xa1teje okrog 350 \xc4\x8dlanov. \xc4\x8clani se imajo mo\xc5\xbenost prostovoljno priklju\xc4\x8diti dvema internima sekcijama, ki delujeta znotraj okvirjev Ribi\xc5\xa1ke dru\xc5\xbeina Murska Sobota.\n_START_SECTION_\nKraparska sekcija\n_START_PARAGRAPH_\nEna od internih sekcij, ki deluje znotraj Ribi\xc5\xa1ke dru\xc5\xbeine Murska Sobota je kraparska sekcija. \xc4\x8ceprav je obstajala \xc5\xbee v preteklosti, nekaj let ni delovala. Ponovno je aktivna od leta 2016 naprej, ko so jo ustanovili na novo. Predsednik kraparske sekcije je Dejan Bukovec, v njej pa aktivno sodeluje osemnajst \xc4\x8dlanov. Njihov namen je pou\xc4\x8diti ljudi o sodobnem na\xc4\x8dinu krapolova, ki se imenuje \xc2\xbbujemi in spusti\xc2\xab\xc2\xa0(ang: catch and release). Pri akcijah v okviru upravljanja z ribi\xc5\xa1kim okoli\xc5\xa1em so med najbolj aktivnimi v dru\xc5\xbeini. Ve\xc4\x8dkrat letno organizirajo delovne akcije, pri kateri \xc4\x8distijo okolico in urejajo ribolovna mesta.\n_START_SECTION_\nSekcija za vija\xc4\x8denje\n_START_PARAGRAPH_\nDruga interna sekcija v dru\xc5\xbeini je Sekcija za vija\xc4\x8denje. \xc4\x8clani znotraj sekcije se prostovoljno povezujejo in delujejo v okviru Ribi\xc5\xa1ke dru\xc5\xbeine Murska Sobota. Njihov glavni namen je promocija ribolovnega turizma lova rib roparic s tehniko vija\xc4\x8denja z uporabo umetnih vab. Podobno kot kraparska sekcija tudi oni spodbujajo \xc5\xa1irjenje ribi\xc5\xa1ke etike, pozitivnih vrednot ter odnosa do narave in vodnega \xc5\xbeivlja.'